Daredevil: Born Again

Daredevil: Born Again on yhdysvaltalainen Matt Cormanin ja Chris Ordin luoma Disney+-tilausvideopalveluun tuleva supersankarisarja, joka perustuu Marvel Comicsin Daredevil-sarjakuvahahmoon. Se tulee olemaan Marvel Cinematic Universen (MCU) kahdestoista Marvel Studiosin tuottama televisiosarja, jakaen tarinallisen jatkumonsa elokuvien ja muiden televisiosarjojen kanssa. Se on myös toinen MCU:hun sijoittuva sarja kyseisestä hahmosta Marvel Televisionin Netflix-sarjan Daredevil (2015–2018) jälkeen. Corman ja Ord toimivat sarjan pääkäsikirjoittajina.

Charlie Cox palaa Marvelin Netflix-sarjoista näyttelemään Matt Murdockia / Daredeviliä. Sarjassa näyttelevät myös Vincent D’Onofrio, Jon Bernthal, Margarita Levieva, Michael Gandolfini ja Sandrine Holt. Sarjan kehitystyö aloitettiin maaliskuussa 2022, ja Corman ja Ord palkattiin pääkäsikirjoittajiksi toukokuussa. Sarjan virallinen nimi ja jaksomäärä paljastettiin heinäkuussa 2022. Kuvaukset alkoivat maaliskuun 2023 alussa, Michael Cuestan liittyessä ohjaajaksi, mutta ne keskeytettiin kesäkuussa Hollywoodin käsikirjoittajien lakon 2023 vuoksi. Kuvausten aikana, Jeffrey Nachmanoff, Clark Johnson ja David Boyd liittyivät myös sarjan ohjaajiksi.

Daredevil: Born Again koostuu 18 jaksosta, jotka tullaan julkaisemaan Disney+:aan osana MCU:n viidettä vaihetta.

Näyttelijät

Päärooleissa

Sivurooleissa

Tuotanto

Tausta 

Daredevil, Marvel Televisionin ja ABC Studiosin toteuttama sarja, alkoi Netflixissä huhtikuussa 2015, ja sitä tehtiin kolme tuotantokautta marraskuuhun 2018 asti. Vaikka sekin lopetettiin, muiden Marvelin Netflix-sarjojen ohella, Deadline Hollywood huomautti, että muista sarjoista poiketen Daredevilillä olisi mahdollisuus jatkua muilla alustoilla, kuten Disneyn omassa suoratoistopalvelussa, Disney+:ssa. The Hollywood Reporter ei kuitenkaan pitäny tätä mahdollisena, koska Marvelin ja Netflix in alkuperäinen sopimus oli kieltänyt hahmojen käyttämisen Netflix-sarjojen ulkopuolella vähintään kahden vuoden ajan Daredevilin lopettamisen jälkeen. Kevin A. Mayer, Walt Disney Direct-to-Consumer and Internationalin puheenjohtaja, huomautti, että vaikka asiasta ei ollut keskusteltu, sarjan jatkamista Disney+:n kautta pidettiin mahdollisena. Hulun alkuperäissisällön varapuheenjohtaja, Craig Erwich, sanoi palvelunsa olevan myös halukas jatkamaan sarjaa.

Daredevilin pääosan esittäjä Charlie Cox oli pettynyt sarjan lopettamiseen, ja kertoi odottaneensa muun tuotantoryhmän kanssa innolla, että sarja olisi saanut neljännen tuotantokauden. Hän uskoi kuitenkin, että voisi vielä näytellä Matt Murdockia / Daredeviliä jossain muussa muodossa. Marci Stahlia  näytellyt Amy Rutberg, kertoi tuotantoryhmän odottaneen, että sarjalle olisi tehty vähintään viisi tuotantokautta, ja että uusi vihollinen olisi esitelty neljännellä tuotantokaudella, ennen kuin Daredevil ja Wilson Fisk / Kingpin (Vincent D’Onofrio) olisivat viidennellä tuotantokaudella kohdanneet viimeisessä taistelussa. Kesäkuussa 2020, Marvel Studiosin johtaja Kevin Feige otti Coxiin yhteyttä keskustellakseen siitä, että voisiko hahmo esiintyä Marvel Studiosin omissa Marvel Cinematic Universe (MCU) -tuotannoissa. Joulukuussa 2021 Feige vahvisti, että Cox palaisi näyttelemään hahmoa. Hahmon ensiesiintyminen Marvel Studiosin puolella oli elokuvassa Spider-Man: No Way Home (2021), kun taas D’Onofrio palasi ensi kertaa Fiskin rooliin Disney+-sarjassa Hawkeye (2021). Daredevil siirtyi maaliskuussa 2022 Netflixistä Disney+:aan, kun Disney sai hahmon oikeudet takaisin.

Kehitys 
Maaliskuussa 2022, Cox keskusteli mahdollisen uuden sarjan toteuttamisesta hahmolle. Uusi sarja ei kuitenkaan jatkaisi Netflix-sarjan juonta, vaan olisi aivan erilainen kuin edellinen sarja. Hän toivoi myös, että uusi sarja olisi sarjakuvaversiolle uskollisempi, vaikka hän piti Brian Michael Bendisin ja Alex Maleevin synkempiä 2000-luvun Daredevil-sarjakuvia jännittävämpinä. Cox oli myös toiveikkaampi sen suhteen, että uusi sarja olisi uskollisempi sovitus sarjakuvatarinasta ”Born Again”, jonka hän uskoi voivan toimia hyvin alhaisemman ikärajoituksen sarjana. Myöhemmin saman kuukauden aikana, Production Weekly luetteli uuden Daredevil-sarjan yhdeksi kehitteillä olevista sarjoista. Feige ja Chris Gary olivat lueteltuina sarjan tuottajiksi. Toukokuun 2022 lopussa vahvistettiin, että sarjaa oltiin virallisesti toteuttamassa Disney+:lle, Matt Cormanin ja Chris Ordin ollessa kiinnitettyinä pääkäsikirjoittajiksi ja vastaaviksi tuottajiksi.

Sarja julkistettiin virallisesti vuoden 2022 San Diego Comic-Con Internationalissa nimellä Daredevil: Born Again, ja sen paljastettiin olevan 18 jaksoa pitkä. Cox kuvaili 18 jakson sarjaa ”valtavaksi yritykseksi”, mutta uskoi, että Murdockin asianajajatyötä pystyttäisiin siten kuvailemaan paremmin, ja että jaksomäärä antaisi myös sarjan tarinalle mahdollisuuden edetä useaan eri suuntaan. ”Born Againin” tarinaa oli jo jonkin verran sovellettu edellisen sarjan kolmannen tuotantokauden juoneen. Entertainment Weeklyn Christian Holub itse uskoi sarjan lisänimen viittaavaan enemmän siihen, että hahmo oli ”kirjaimellisesti uudestisyntynyt viralliseen MCU:hun” kuin siihen, että se olisi sovitus sarjakuvatarinasta. Cox vahvisti, että Born Again olisi aivan uusi sarja, eikä Netflix-sarjan neljäs tuotantokausi.  20th Television osallistuu myös sarjan tuottamiseen. Maaliskuussa 2023, Michael Cuestan paljastettiin ohjaavan sarjan ensimmäinen jakso. Toukokuussa paljastettiin, että Jeffrey Nachmanoff ja Clark Johnson ovat kiinnitetty sarjan ohjaajiksi. David Boydin paljastettiin myös olevan yksi sarjan ohjaajista.

Käsikirjoitus 
Sarjan muihin käsikirjoittajiin Cormanin ja Ordin lisäksi kuuluvat Grainne Godfree, Jill Blankenship, Aisha Porter-Christie, David Feige, Devon Kliger, Thomas Wong ja Zachary Reiter. Cox uskoi, ettei sarja olisi yhtä synkkä kuin Netflix-sarja, ja halusi sarjan ottavan Daredevilistä vain ne yksityiskohdat mitkä toimivat, ja laajentavan niitä Born Againissä niin, että uusi sarja miellyttäisi myös nuorempaa yleisöä. D’Onofrio kertoi, että toinen Disney+-sarja Echo johtaisi myös Born Againin tapahtumiin. Feige puolestaan kertoi, että Marvel Studios halusi kokeilla jaksollisempaa sarjaa, jossa jokainen jakso olisi oma juttunsa, toisin kuin suurimmassa osasta MCU:n neljännen vaiheen sarjoista, joissa keskityttiin lähinnä useamman jakson kesken jakautuvaan kokonaistarinaan.

Roolijako 
Kesäkuussa 2022 Variety raportoi, että Coxin ja D’Onofrion odotettiin palaavan rooleihinsa kyseisessä sarjassa. Tämä vahvistettiin virallisesti seuraavan kuukauden aikana, vuoden 2022 San Diego Comic-Con Internationalissa. Marvel Studios ilmoitti jo vuoden 2022 alussa, että esiintyisi myös muissa projekteissa No Way Homen sekä Disney+-sarjan She-Hulk: Attorney at Law (2022) jälkeen, ja sai vain vähän aikaa ennen San Diego Comic-Conia tietää, että yksi niistä oli Born Again. Joulukuussa Michael Gandolfini, Margarita Levieva ja Sandrine Holt valittiin näyttelijöiksi sarjaan. Myöhemmin paljastettiin, että Holtin roolihahmo on Vanessa Fisk, jota Ayelet Zurer näytteli Daredevilissä. Tammikuussa 2023 Nikki M. James valittiin tuntemattomaan rooliin. Maaliskuussa 2023 paljastettiin, että Jon Bernthal palaisi Marvelin Netflix-sarjoista näyttelemään Frank Castlea / Tuomaria. Kahden muun Daredevilistä tutun näyttelijän, Deborah Ann Wollin (joka näytteli Karen Pagea) ja Elden Hensonin (joka näytteli Foggy Nelsonia), ei odotettu palaavan sarjaan, eikä ollut edes varmaa esiintyisivätkö hahmot Born Againissä ollenkaan. Saman kuukauden aikana paljastettiin, että myös Michael Gaston ja Arty Froushan näyttelevät sarjassa.

Syyskuussa 2023, sarjaa koskeva hakemus Yhdysvaltain tekijänoikeustoimistolle paljasti Levievan, Gandolfinin, Jamesin, Johnsonin ja Froushanin näyttelevän Heather Glennia, Daniel Bladea, Kirsten McDuffiea, Cherryä ja Buck Cashmania, ja että Genneya Walton ja Zabryna Guevara näyttelevät B. B. Urichia ja Sheila Riveraa.

Kuvaukset 
Kuvaukset alkoivat New Yorkin osavaltiossa 6. maaliskuuta 2023, Cuestan ohjatessa sarjan ensimmäisen jakson, Nachmanoffin, Johnsonin ja Boydin ohjatessa myös jaksoja sarjaan, ja Pedro Gómez Millánin sekä Hillary Speran toimiessa sarjan kuvaajina.  Maaliskuun alussa, sarjaa kuvattiin Yonkersissa, ennen kuin kuvaukset siirtyivät Harlemin alueelle, New Yorkiin, 13. maaliskuuta, ja sieltä Williamsburgiin, Brooklyniin sekä Manhattan Municipal Buildingiin 15. maaliskuuta  Williamsburgia oli aiemmin käytetty yhtenä Daredevilin kuvauspaikoista. 17. maaliskuuta, sarjaa kuvattiin New Yorkin piirikunnan oikeustalolla. Soundstage-työtä tehtiin Silvercup Studios Eastin tiloissa, Queensissä. Sarjaa oli tarkoitus myös kuvata siellä 8. toukokuuta, ennen kuin Hollywoodin käsikirjoittajien lakon mielenosoittajat pakottivat heidät keskeyttämään tuotannon. Kuvauksia jatkettiin seuraavana päivänä, mutta Corman ja Ord eivät lakon vuoksi voineet itse olla paikan päällä. 10. maaliskuuta tapahtuneet lisämielenosoitukset pakottivat tuotantoryhmän keskeyttämään kuvaukset jälleen, tällä kertaa koko loppuviikon ajaksi.

Leikkaaminen 
Cedric Nairn-Smith toimii sarjan leikkaajana. Nairn-Smith on aiemmin toiminut leikkaajana Marvel Studiosin Disney+-sarjoissa Moon Knight (2022) ja Ironheart (2024).

Julkaisu 
Daredevil: Born Again koostuu 18 jaksosta. Se tulee olemaan osa MCU:n viidettä vaihetta. Sarja oli alun perin tarkoitus julkaista vuonna 2024. Mutta syyskuussa 2023, sarja poistettiin Marvel Studiosin julkaisuaikataulusta, Hollywoodin käsikirjoittajien sekä näyttelijöiden lakkojen 2023 vaikuttaessa sarjan jälkituotantoon.

Lähteet

Aiheesta muualla

Sarjan traileri YouTubessa 

2020-luvun yhdysvaltalaiset komediasarjat
Disney+-alkuperäissarjat
Marvel Cinematic Universen viidennen vaiheen televisiosarjat
Marvel Studiosin televisiosarjat